## Pravilnik o obrascima uputnice i načinu vođenja evidencije izdanih uputnica

### NN 134/2011 (23.11.2011.), Pravilnik o obrascima uputnice i načinu vođenja evidencije izdanih uputnica

MINISTARSTVO ZDRAVSTVA I SOCIJALNE SKRBI

2688

Na temelju članka 147. stavka 2. Zakona o socijalnoj skrbi (»Narodne novine« broj 57/2011.), ministar zdravstva i socijalne skrbi donosi

PRAVILNIK

O OBRASCIMA UPUTNICE I NAČINU VOĐENJA EVIDENCIJE IZDANIH UPUTNICA

Članak 1.

(1) Ovim Pravilnikom propisuje se obrazac uputnice za korištenje socijalnih usluga: savjetovanja i pomaganja, obiteljske medijacije, pomoći i njege u kući, stručne pomoći u obitelji (patronaže), rane intervencije, pomoći pri uključivanju u programe odgoja i obrazovanja (integracije), boravka, smještaja i stručne potpore u obavljanju poslova i zapošljavanju, obrazac uputnice za korištenje jednokratne pomoći i način vođenja evidencije izdanih uputnica, koju vodi zavod za socijalnu skrb u županiji (u daljnjem tekstu: Zavod).

(2) Izrazi koji se koriste u ovome Pravilniku, a koji imaju rodno značenje, bez obzira jesu li korišteni u muškom ili ženskom rodu, obuhvaćaju na jednak način muški i ženski rod.

I. OBRAZAC UPUTNICE ZA KORIŠTENJE SOCIJALNE USLUGE

Članak 2.

(1) Uputnica za korištenje socijalne usluge izdaje se na obrascu UP-SU koji sadrži sljedeće podatke:

1. Naziv tijela koje je izdalo uputnicu, datum izdavanja, zakonsku odredbu i broj rješenja/sudske odluke, na temelju koje korisnik ostvaruje pravo na uslugu,

2. Ime i prezime korisnika, datum i mjesto rođenja, OIB (osobni identifikacijski broj), prebivalište/boravište korisnika, državljanstvo i šifru korisnika usluge po članku 30. Zakona,

3. Vrstu, oblik i opseg usluge, naziv/ime i prezime pružatelja usluge, sjedište/adresu i OIB, pružatelja usluge,

4. Razdoblje trajanja usluge – početak i očekivano trajanje pružanja usluge,

5. Planirani trošak usluge – platitelj usluge, cijena usluge (mjesečno/tjedno/po satu), iznos kojim korisnik/obveznik uzdržavanja sudjeluje u plaćanju troškova usluge, ostvaruje li korisnik dodatak za osobne potrebe, vrsta udomiteljstva (šifra), iznos osobne naknade udomitelju za korisnika, ukupno planirani trošak usluge, račun na koji se uplaćuje trošak i potpis ovlaštene osobe za izdavanje uputnice te pečat Zavoda,

6. Upozorenje o pravnim posljedicama nepridržavanja odredbi Zakona o socijalnoj skrbi,

7. Početak i završetak pružanja usluge i obračun troškova pružatelja usluge, odnosno obrazloženje zašto usluga nije pružena i potpis i pečat ovlaštene osobe pružatelja usluge,

8. Obračun troškova usluge koji Zavod odobrava za plaćanje pružatelju usluge.

II. OBRAZAC UPUTNICE ZA KORIŠTENJE JEDNOKRATNE POMOĆI

Članak 3.

(1) Uputnica za korištenje jednokratne pomoći izdaje se na obrascu UP-JE koji sadrži sljedeće podatke:

1. Naziv tijela koje je izdalo uputnicu, datum izdavanja, zakonsku odredbu i broj rješenja temeljem kojeg korisnik ostvaruje pravo na jednokratnu pomoć,

2. Ime i prezime korisnika, datum i mjesto rođenja, OIB (osobni identifikacijski broj), prebivalište/boravište korisnika, državljanstvo i šifru korisnika usluge po članku 30. Zakona,

3. Vrstu i namjenu pomoći,

4. Naziv/ime i prezime pružatelja usluge, sjedište/adresu, račun na koji se uplaćuje trošak i OIB pružatelja usluge,

5. Planirani trošak usluge – platitelj usluge, cijena usluge, ukupno obračunati planirani trošak usluge i potpis ovlaštene osobe za izdavanje uputnice i pečat Zavoda,

6. Upozorenje o pravnim posljedicama nepridržavanja odredbi Zakona o socijalnoj skrbi,

7. Obračun troškova pružatelja usluge i potvrda primitka pomoći odnosno obrazloženje zašto pomoć nije pružena i potpis te pečat ovlaštene osobe pružatelja usluge,

8. Obračun troškova i potpis i pečat ovlaštene osobe Zavoda.

Članak 4.

Obrasci uputnica sadrže šifru vrste, oblika i tipa usluge i vrste pružatelja usluge, određenu Šifrarnikom ministarstva nadležnog za socijalnu skrb.

Članak 5.

(1) Uputnicu ispunjavaju Zavod i pružatelj usluge.

(2) Zavod izdaje uputnicu korisniku kojom ga upućuje kod pružatelja na korištenje usluge.

(3) Korisnik predaje uputnicu pružatelju usluge, koji je obvezan vratiti Zavodu popunjenu uputnicu nakon pružene usluge.

(4) Uputnica koju pružatelj vraća Zavodu predaje se zajedno s originalima računa za nastale troškove. Ako pružatelj ne vrati uputnicu u roku izvršenja usluge određenom u uputnici, pretpostavlja se da usluga nije pružena.

(5) Iznimno od stavka 2. ovoga članka, ako je korisniku odobren iznos jednokratne pomoći koji se isplaćuje u novcu, Zavod doznačuje odobreni iznos korisniku putem banke u kojoj se vodi račun korisnika ili na kućnu adresu putem pošte ili iznimno odmah isplaćuje korisniku te uz uputnicu prilaže dokaz o isplati.

III. EVIDENCIJA UPUTNICA

Članak 6.

(1) Zavod vodi Evidenciju izdanih uputnica, isplaćenih troškova i realiziranih te neiskorištenih uputnica (u daljnjem tekstu: Evidencija).

(2) Evidencija se vodi u elektroničkom obliku za područje županije.

(3) Svi podaci uneseni u računalo moraju imati dvije sigurnosne kopije od kojih jedna mora biti na prijenosnom magnetnom mediju i osigurana na odgovarajući način.

(4) Sigurnosne kopije se izrađuju najmanje jedanput dnevno.

Članak 7.

Evidencija iz članka 6. ovoga Pravilnika vodi se na evidencijskom listu – Obrazac EL, koji sadrži sljedeće podatke:

– redni broj upisa u evidenciju

– datum izdavanja uputnice

– šifru Zavoda/područnog centra/suda

– klasu, urbroj rješenja/broj sudske odluke i datum

– ime i prezime korisnika

– OIB korisnika

– šifru vrste, oblika i tipa usluge/jednokratne pomoći

– naziv i sjedište/adresa pružatelja usluge

– šifru pružatelja usluge

– datum početka pružanja usluge (datum potvrde uputnice)

– iznos troškova usluge

– datum obračuna troškova uputnice ili naznaku »neiskorištena uputnica«.

Članak 8.

Podaci u evidenciji vode se na način da ih je moguće statistički obrađivati kvartalno, polugodišnje i na godišnjoj razini.

Članak 9.

(1) Pravo uvida u evidenciju izdanih uputnica ima ministarstvo nadležno za socijalnu skrb.

(2) Izvod iz evidencije izdanih uputnica može se dostaviti svakoj pravnoj ili fizičkoj osobi koja u postupku za koji je uputnica izdana ima pravni interes.

(3) Izvod iz evidencije izdaje se u pisanom obliku i ne može sadržavati podatke koji nisu propisani ovim Pravilnikom kao sadržaj evidencije.

IV. PRIJELAZNE I ZAVRŠNE ODREDBE

Članak 10.

(1) Obrasci UP-SU, UP-JE i EL čiji je oblik i sadržaj propisan ovim Pravilnikom, tiskani su uz Pravilnik i čine njegov sastavni dio.

(2) Obrasci iz stavka 1. ovog članka bijele su boje.

(3) Obrasci iz stavka 1. ovog članka mogu se koristiti u elektroničkom obliku u kojem se nalaze na web-stranici Ministarstva zdravstva i socijalne skrbi.

Članak 11.

Ovaj Pravilnik stupa na snagu danom objave u »Narodnim novinama«.

Klasa: 011-02/11-02/135

Urbroj: 534-09-2/1-11-2

Zagreb, 15. studenoga 2011.

Potpredsjednik Vlade
i ministar zdravstva i socijalne skrbi
mr. Darko Milinović, dr. med., v. r.

![](dodatni/417983.jpg)

![](dodatni/417984.jpg)

![](dodatni/417985.jpg)

Pravilnik, NN 134/2011-2688